Lotte Rod (RV), 2023-05-09:
Tak for det, formand.
Uddannelse skal sætte fri og gøre myndig, og den særligt tilrettelagte ungdomsuddannelse har en helt særlig plads i det radikale hjerte.
Marianne Jelved har spillet en stor rolle for uddannelsen gennem årene, og jeg har det præcis ligesom Venstres ordfører, fru Anni Matthiesen, der fortalte det her med, at da vi blev valgt til Folketinget for over 10 år siden, var det stu'en, som var noget af det første, vi kastede os over, fordi vi jo simpelt hen hørte så mange historier om, at nogle steder i landet var der de her fantastiske uddannelsestilbud.
Jeg kan huske, vi besøgte en bondegård, hvor de bare lavede det fedeste skoletilbud, og så hørte vi om andre steder, hvor det ikke var særligt tilrettelagt, men måske var det modsatte, nemlig ret ensrettet og i hvert fald ikke det, som den unge gerne ville.
Derfor er det jo en diskussion, vi er vendt tilbage til år efter år, og for os i Radikale Venstre er det vigtigt, at også den her gruppe af unge får en god uddannelse, at de får en chance for at få en så selvstændig og aktiv deltagelse i voksenlivet som muligt, og at de har mulighed for at kunne uddanne sig videre eller komme i beskæftigelse.
Derfor er det også fuldstændig afgørende, at de har muligheden for at kunne vælge mellem forskellige uddannelser, sådan at de kan vælge den uddannelse, som vil være god for dem.
Jeg tror, vi tager et skridt med den her aftale, og jeg håber, vi faktisk kommer til at løse det.
Jeg synes, vi allerede har haft en god snak med ministeren undervejs og har fået skrevet nogle af tingene til.
Men jeg har stadig tre ting, når jeg sådan har fået det læst igennem, som jeg håber vi måske kan kigge på her i løbet af udvalgsbehandlingen.
Det første er det her med valgfriheden.
Jeg kunne godt tænke mig, at vi måske kunne få præciseret, at der ikke skal være en begrænsning på de unges muligheder, når de har behov for et ekstraordinært specialiseret tilbud, sådan som flere andre ordførere også har været inde på, for hvis man kigger på gruppen af de unge, der tager stu'en, vil man se, at langt de fleste jo vil have et ret specialiseret undervisningsbehov, og derfor synes jeg, der er noget i den formulering, som måske kan komme til at stå i vejen for, at de faktisk får den valgfrihed, som vi prøver at indføre med loven.
Det andet er, at jeg er lidt i tvivl om, om vi har skrevet tydeligt nok, at kommunen har pligt til at oplyse den unge om alternativer, altså sådan at det ikke ligger på den unge selv at skulle finde ud af det, men at det faktisk er fuldstændig tydeligt, hvad kommunens ansvar er for at oplyse om det.
Og der er nogen, der har hvisket mig i øret, at det måske ikke er konsekvensrettet hele vejen igennem lovforslaget, men jeg må indrømme, at jeg ikke har været helt nede at læse i de allersidste punkter, så bare for at rejse det nu vil jeg sige, at det kan være, at vi i løbet af udvalgsbehandlingen skal have læst alle siderne igennem og være helt sikker på, at der alle steder står, at man altså gerne må vælge et tilbud, så længe det ikke er uforholdsmæssig dyrere end det kommunale.
Så de tre ting håber jeg vi kan finde ud af, og så vil vi meget gerne være med til at støtte lovforslaget i Radikale Venstre.